RESOLUCIÓN do 13 de decembro de 2010 pola que se adxudican as subvencións correspondentes á tecnoloxía de deseño e produción industrial dos programas sectoriais de investigación aplicada, PEME I+D e I+D Suma do Plan Galego de Investigación, Desenvolvemento e Innovación Tecnolóxica cofinanciadas polo Fondo Europeo de Desenvolvemento Rexional (Feder), no marco do Programa operativo Feder Galicia 2007-2013, convocadas na Orde do 6 de xullo de 2010 (Diario Oficial de Galicia do 7 de xullo).
CONSELLERÍA DE ECONOMÍA E INDUSTRIA — III. OUTRAS DISPOSICIÓNS — 24/12/2010

Por Orde do 6 de xullo de 2010 (Diario Oficial de Galicia do 7 de xullo) establécense as bases para a concesión, en réxime de concorrencia competitiva, das subvencións correspondentes aos programas sectoriais de investigación aplicada, PEME I+D e I+D Suma do Plan Galego de Investigación, Desenvolvemento e Innovación Tecnolóxica cofinanciadas polo Fondo Europeo de Desenvolvemento Rexional (Feder), no marco do Programa operativo Feder Galicia 2007-2013 e procédese á súa convocatoria para o ano 2010. A mencionada convocatoria establece que os programas están dirixidos a diferentes tecnoloxías sectoriais entre as que figura a de deseño e produción industrial, desagregada neste caso en dúas modalidades:
Modalidade A: deseño e produción industrial (DPI).
Modalidade B: deseño e produción na automoción (DPA).
De conformidade co disposto nas bases da citada orde da convocatoria, vista a proposta de resolución formulada pola Dirección Xeral de Investigación, Desenvolvemento e Innovación como órgano instrutor, elaborada tendo en conta o informe da comisión de valoración, e tendo en conta as dispoñibilidades orzamentarias, esta consellería
RESOLVE:
Primeiro.-En relación coa Modalidade A: deseño e produción industrial (DPI).
1. Conceder as axudas para a realización de proxectos de investigación aplicada liderados por equipos de investigación de universidades, organismos públicos de investigación e centros públicos de investigación da Comunidade Autónoma de Galicia, aos beneficiarios que se relacionan no anexo I desta resolución, nas contías que se sinalan.
2. Conceder as axudas para a realización de proxectos de investigación liderados por centros tecnolóxicos da Comunidade Autónoma de Galicia aos beneficiarios que se relacionan no anexo II desta resolución, nas contías que se sinalan.
No anexo III relaciónanse, por orde de prioridade, as solicitudes que foron consideradas como suplentes. A súa concesión queda condicionada á posible ampliación de crédito derivada de baixas ou dunha maior dispoñibilidade orzamentaria.
3. Conceder as axudas para a realización de proxectos de I+D liderados por empresas derivadas, agrupacións de empresas de carácter privado ou empresas públicas que teñan entre os seus fins ou realicen actividades de investigación, aos beneficiarios que se relacionan no anexo IV da presente resolución.
Segundo.-En relación coa modalidade B: deseño e produción na automoción (DPA).
1. Conceder as axudas para a realización de proxectos de investigación liderados por centros tecnolóxicos da Comunidade Autónoma de Galicia aos beneficiarios que se relacionan no anexo V da presente resolución, nas contías que se sinalan.
2. Conceder as axudas para a realización de proxectos de I+D liderados por empresas derivadas, agrupacións de empresas de carácter privado ou empresas públicas que teñan entre os seus fins ou realicen actividades de investigación, aos beneficiarios que se relacionan no anexo VI desta resolución.
Terceiro.-Os proxectos concedidos que así o indican no correspondente anexo están cofinanciados na anualidade do ano 2010 con fondos Feder Galicia 2007-2013, eixe 1, tema prioritario 01, actuación 3 e FCI nunha porcentaxe máxima do 80% e 20%, respectivamente.
Cuarto.-O pagamento das subvencións concedidas realizarase segundo o indicado no artigo 19º das bases xerais da orde de convocatoria e a súa xustificación de conformidade co establecido no artigo 6º dos anexos I, II, III e IV (modificado pola Orde do 30 de setembro de 2010, DOG do 14 de outubro) da mencionada orde. Ademais, os beneficiarios das subvencións correspondentes a proxectos de equipos de investigación de universidades, organismos públicos de investigación, entes e centros públicos de investigación da Comunidade Autónoma de Galicia deberán remitir, dentro do prazo indicado no artigo 6º, a documentación sinalada no artigo 8º do anexo I.
Quinto.-A Dirección Xeral de Investigación, Desenvolvemento e Innovación adoptará as medidas necesarias para a instrución dos correspondentes expedientes de gasto.
Sexto.-A inobservancia por parte dos beneficiarios de calquera das bases establecidas na orde da convocatoria suporá a perda do dereito a percibir a subvención correspondente.
Sétimo.-Contra esta resolución, que esgota a vía administrativa, poderá interpoñerse, potestativamente, recurso de reposición perante o conselleiro de Economía e Industria no prazo dun mes contado a partir do día seguinte ao da publicación desta resolución no Diario Oficial de Galicia, ou, directamente, recurso contencioso-administrativo perante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde a mesma data.
Disposición derradeira
Esta resolución entrará en vigor o día seguinte da súa publicación no Diario Oficial de Galicia.
Santiago de Compostela, 13 de decembro de 2010.
P.D. (Orde 30-4-2009, DOG nº 87, do 6 de maio)
José Riesgo Boluda
Secretario xeral da Consellería de Economía
e Industria
ANEXO I
Ver referencia pdf "24600D008P011.PDF"